钦定古今图书集成/理学汇编/文学典/第062卷 > 耶律昭
## 钦定古今图书集成/理学汇编/文学典/第062卷 > 耶律昭

按《辽史文学传》：“昭字述宁，博学善属文。统和中，坐兄
国留事，流西北部。会萧挞凛为西北路招讨使，爱之，
奏免其役，礼致门下，欲召用，以疾辞。挞凛问曰：‘今军
旅甫罢，三边晏然，惟阻卜伺隙而动，讨之则路远难
至，纵之则边民被掠，增戍兵则馈饷不给，欲苟一时
之安，不能终保无变，计将安出’？昭以书答曰：‘窃闻治
得其要，则仇敌为一家；失其术，则部曲为行路。夫西
北诸部，每当农时，一夫为侦候，一夫治公田，二夫给
纠官之役。大率四丁，无一室处，刍牧之事，仰给妻孥，
一遭寇掠，贫穷立至。春夏赈恤，吏多杂以糠秕，重以
掊克，不过数月，又复告困。且畜牧者富国之本，有司
防其隐没，聚之一所，不得各就水草便地，兼以逋亡
戍卒，随时补调，不习风土，故日瘠月损，驯至耗竭。为
今之计，莫若振穷薄赋，给以牛种，使遂耕获，置游兵
以防盗掠，颁俘获以助伏腊，散畜牧以就便地，期以
数年，富强可望。然后练简精兵，以备行伍。何守之不
固，何动而不克哉？然必去其难制者，则馀种自畏。若
舍大而谋小，避强而攻弱，非徒虚费财力，亦不足以
威服其心。此二者，利害之机，不可不察’。”昭闻古之名
将，安边立功，在德不在众。故谢元以八千破苻坚百
万，休哥以五队败曹彬十万，良由恩结士心，得其死
力也。阁下膺非常之遇，专方面之寄，宜远师古人，以
就勋业，上观乾象，下尽人谋，察地形之险易，料敌势
之虚“实，虑无遗策，利施后世矣。”挞凛然之。开泰中，猎
于拔里堵山，为羯羊所触，卒